Zuma-broerskind stel groot grondeis inImpendle, wes van Pietermaritzburg in KwaZulu-Natal. Foto: Google Maps ‘n Broerskind van president Jacob Zuma het ŉ groot grondeis ingestel wat meer as 60 plase in die Impendle-gebied in die KwaZulu-Natalse Midlands raak, het The Citizen Maandag berig. “Ek dink nie daar is enige dispuut daaroor nie. Die betrokke grond het voorheen aan die kwaNxamalala-stamowerheid behoort,” het Inkosi Simphiwe Zuma, wat aan die hoof is van die kwaNxamalala-gemeenskap in Impedle, aan die koerant gesê. Hy sê die meeste van die kommersiële plase in die gebied is onderworpe aan die grondeis, en dat die stamowerheid besig is om navorsing te doen om die grootte van die grond te bereken. “Ek kan nie nou presies sê hoe groot die gebied is nie, dit is hoekom ons eers ons eie navorsing doen. Al wat ek in die oomblik kan sê is dat dit ŉ baie groot eis is,” het hy aan die koerant gesê. Die kwaNxamalala in Impendle, wat nie deel is van die kwaNxamalala in Nkandla nie, is die tuiste van president Zuma se voorvaders.